Tarybos reglamentas (EB) Nr. 923/2002
2002 m. gegužės 30 d.
dėl Protokolo, nustatančio žvejybos galimybes ir finansinį įnašą, numatytą Europos ekonominės bendrijos ir Seišelių Respublikos Susitarime dėl žvejybos prie Seišelių krantų nuo 2002 m. sausio 18 d. iki 2005 m. sausio 17 d., patvirtinimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį kartu su jos 300 straipsnio 2 dalimi ir 300 straipsnio 3 dalies pirmąja pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) Pagal Europos ekonominės bendrijos ir Seišelių Respublikos Susitarimą dėl žvejybos prie Seišelių krantų [2], pasirašytą 1987 m. spalio 28 d. Briuselyje, abi Šalys dalyvavo derybose, siekdamos nustatyti šio Susitarimo pakeitimus, kurie reikalingi pasibaigus minėto Susitarimo Protokolo taikymo laikotarpiui.
(2) Po šių derybų 2001 m. rugsėjo 28 d. buvo parafuotas naujasis Protokolas, nustatantis žvejybos galimybes ir finansinį įnašą, numatytą pirmiau minėtame Susitarime nuo 2002 m. sausio 18 d. iki 2005 m. sausio 17 d.
(3) Bendrija yra suinteresuota patvirtinti šį Protokolą.
(4) Žvejybos galimybių paskirstymas tarp valstybių narių turi būti nustatytas remiantis tradiciniu žvejybos galimybių paskirstymu pagal Žvejybos susitarimą,
PRIĖMĖ ŠĮ REGLAMENTĄ:
1 straipsnis
Europos bendrijos vardu patvirtinamas Protokolas, nustatantis žvejybos galimybes ir finansinį įnašą, numatytą Europos ekonominės bendrijos ir Seišelių Respublikos Susitarime dėl žvejybos prie Seišelių krantų nuo 2002 m. sausio 18 d. iki 2005 m. sausio 17 d.
Protokolo tekstas pridedamas prie šio reglamento [3].
2 straipsnis
Protokole numatytos žvejybos galimybės paskirstomos tarp valstybių narių taip:
a) tunus žvejojantiems seineriams:
- Ispanija | 18 laivų, |
- Prancūzija | 20 laivų, |
- Italija | 1 laivas, |
- Jungtinė Karalystė | 1 laivas; |
b) vandens paviršiuje ūdomis žvejojantiems laivams:
- Ispanija | 15 laivų, |
- Prancūzija | 5 laivai, |
- Portugalija | 7 laivai. |
Jeigu licencijų paraiškos iš šių valstybių narių neišeikvoja Protokole numatytų žvejybos galimybių, Komisija gali svarstyti licencijų paraiškas iš bet kurios kitos valstybės narės.
3 straipsnis
Valstybės narės, kurių laivai žvejoja pagal šį Protokolą, turi pranešti Komisijai apie kiekvieno sugavimo Seišelių vandenyse kiekius pagal susitarimus, nustatytus Komisijos reglamente (EB) Nr. 500/2001 [4].
4 straipsnis
Tarybos pirmininkas įgaliojamas paskirti asmenis, įgaliotus pasirašyti Bendrijai privalomą Protokolą.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gegužės 30 d.